Copyright © by Wydawnictwo SUMUS, Zielonka 2022

All rights reserved

www.sumuswydawnictwo.pl

z poľského originálu MAŁŻEŃSTWO W TAJEMNICACH RÓŻAŃCA: Miesięczna formacja duchowa dla małżeństw i narzeczonych

Vydal: © Zachej.sk, 2023

Preklad: © Pavol Petrík, © Cyryl Jan Kolodziej

Grafika: © Bookwork.sk

Jazyková korektúra: Michaela Gočalová

Poľskému originálu bol udelený Nihil obstat − ks. prof. dr hab. Marian Kowalczyk SAC, cenzor, Ząbki, 11. 08. 2022

Citácie sú uvedené podľa:

Biblia – Starý a Nový zákon, katolícky preklad, SSV, 2016

Katechizmus Katolíckej cirkvi, SSV, 2017

ISBN 978-80-8211-618-5 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Predslov autorky

„K Bohu nejdeme cestou, ale láskou,“ − týmito slovami svätého Augustína otvárame 28-dňové manželské duchovné cvičenia, ktoré vás majú priviesť k Bohu i k sebe navzájom.

Túto formáciu naozaj nemožno nazvať cestou, pretože ruženec sa uzatvára v kruhu, ktorého stredom je Láska. Nejde o to začať a skončiť, ale skôr pokračovať, striedajúc Zdravas’, Mária s každodennými gestami lásky.

Ruženec nás učí pokore a rovnako jej učí každodennosť manželského života. Kto nemá v obľube zrnká ruženca, toho začne nudiť aj rutina rodinného života. Stále dookola, znova a znova, akoby sa točiac v kruhu, ste nútení opakovať jednoduché činnosti, plniť rovnaké povinnosti, počúvať ten istý hlas, pozerať sa do tých istých očí – manžela či manželky. Presne tak, ako sa neustále opakuje Verím v Boha, Otče náš a Zdravas’, Mária...

Prijmite teda pozvanie k formácii s touto obyčajnou modlitbou, ktorá má moc uskutočniť mimoriadne zmeny vo vašom vzťahu. Rozjímajte o radostných tajomstvách, tajomstvách svetla, bolestných a slávnostných tajomstvách a vnímajte ich odraz vo všednosti každodenného života. Nechajte sa viesť Božím slovom, odporúčanými úvahami a úlohami, ktoré majú slúžiť ako východisko pre vaše vlastné úvahy a skúsenosti.

Niekedy sa budeme obracať na vás − manželov, a inokedy priamo na teba, žena alebo muž. Táto formácia prebieha v skutočnosti dvoma spôsobmi – individuálne a vo vzťahu, pričom sa vychádza z myšlienky, že zmeny v manželstve sú ovocím spoločného úsilia spojeného s osobným prehlbovaním vzťahu s Bohom.

Prečo sa teda modliť ruženec spoločne? Odpoveďou na túto otázku je povzbudenie svätej Gianny Berettovej-Mollovej, ktorá naň presvedčila svojho manžela viac-menej takto: Keďže každý z nás individuálne prináša svoje prosby Bohu, prosiac o tie isté veci, prečo Boha obťažovať dvakrát? Poďme radšej spolu! Modlime sa ruženec na naše úmysly spoločne!

Nech táto jednoduchá logika presvedčí aj vás, milí manželia, a učiní Pannu Máriu Ružencovú rozdávateľkou všetkých milostí, aké dnes potrebujú vaše srdcia na to, aby sa zdokonaľovali v láske.

Ewa Grodzka

Predslov autora

Duchovné cvičenia (alebo rekolekcie) je termín, ktorý používame veľmi často. Ale čo to vlastne znamená? Latinské slovo recolligere znamená „nanovo zhromažďovať“, „opäť zbierať“. Žijeme vo veľmi rýchlom tempe. Domov, práca, starostlivosť o deti, lekár, návšteva priateľov, modlitba, ďalšia práca, prechádzka so psom, starostlivosť o záhradu, servis auta, pošta, úrady, nákupy atď. Množstvo týchto a ďalších činností môže spôsobiť, že stratíme zo zreteľa to, čo je najdôležitejšie. Riskujeme, že stratíme živý a skutočný vzťah s Bohom. Táto kniha vám môže pomôcť nanovo zhromaždiť to, čo vám v dôsledku náhlenia alebo rutiny uniká pomedzi prsty.

Manželstvo potrebuje vzory a inšpiráciu. Možno preto na sociálnych sieťach nechýbajú ľudia, ktorí sa v tomto „odbore“ vyhlasujú za odborníkov. Áno, existujú cenné relácie a programy pre harmonický rozvoj manželských a rodinných vzťahov. Existujú však aj také, ktoré redukujú manželstvo na krásny album s usmievavými tvárami a videami z Karibských ostrovov. Pritom manželstvo prestavuje namáhavú prácu. Neustále umieranie, aby sme „vstali z mŕtvych“.

Napriek ťažkostiam je manželstvo krásnou cestou k svätosti. Na dosiahnutie tejto svätosti však človek potrebuje patrónov a správne príklady. Tu nám prichádza na pomoc najkrajšie z manželstiev – manželstvo Márie a Jozefa. Často zabúdame, že to bolo autentické manželstvo. Nie akože, nie za zvláštnych podmienok, ale úplne normálne.

Svätá rodina zažívala ťažkosti s bývaním a bojovala s chýbajúcim dôstojným miestom na pôrod. Zažívala strach o svojho syna a ťažkosti spojené s emigráciou do Egypta. Ježišov pozemský otec pracoval v pote tváre vo svojej dielni, aby uživil rodinu. Jozef a Mária stáli pred tajomstvom Krista, ktorý dozrieval pre svoje poslanie. Aké krásne sú Máriine slová dvanásťročnému Ježišovi: „Pozri, tvoj otec i ja sme ťa s bolesťou hľadali!“ (Lk 2, 48). Na tomto mieste si spomínam na svojich rodičov, ktorí s úzkosťou očakávali môj návrat domov, keď som bol tínedžer. A k tomu všetkému Kristova smrť na Golgote. Čo asi cítila Matka, keď stratila svoje prvorodené dieťa?

Aká obyčajná bola táto neobyčajná rodina, ktorá prežívala každodenné boje a ťažkosti!

Texty, o ktorých budete uvažovať, sú určené na vaše osobné obrátenie, ale ukážu vám aj to, ako konať, aby váš manželský vzťah bol krajší a plodnejší. Prajem vám, aby ste spolu s konkrétnymi tajomstvami ruženca odkrývali cestu pomalého pripodobňovania sa Svätej rodine.

Prajem vám vytrvalosť a dôslednosť. Veľa šťastia!

o. Kamil Dąbrowski

Ako si vykonať mesačné
duchovné cvičenia s ružencom

Duchovné cvičenia podľa tajomstiev posvätného ruženca sa môžu vykonať individuálne alebo v spoločenstve. Sú určené pre manželské páry. Avšak s prihliadnutím na všetky okolnosti života vo vzťahu, je prípustné prežiť duchovné cvičenia samostatne s nádejou, že počas duchovných cvičení sa k vám váš manželský partner pripojí. Veríme, že aj individuálna formácia, spojená s modlitbovým sprevádzaním manžela či manželky prinesie v manželskom živote hojné ovocie.

Metóda práce s touto formačnou príručkou je nasledovná:

Formáciu je dobré začať v stave posväcujúcej milosti, aby ste tento čas prežili v pokoji srdca a v Božom svetle. Preto sa pred začatím duchovných cvičení odporúča dobrá sviatostná spoveď.

Počas 28 dní rozjímame nad jednotlivými časťami ruženca: radostnou, svetla, bolestnou a slávnostnou. Jeden deň je venovaný jednému tajomstvu ruženca.

Každý deň začíname spoločným čítaním úryvku z evanjelia, komentárom, rozjímaniami a navrhovanými zamysleniami a úlohami. Ranné čítanie umožní vnútornú „prácu“ počas celého dňa a plánovanie, v ktorej časti dňa chceme plniť „úlohu pre teba“ a „úlohu pre vás“.

Večer sa spolu s manželským partnerom pomodlíme jedno tajomstvo ruženca rozjímané v daný deň. Každé z desiatich Zdravasov je úkonom zverenia sa Márii a opätovným prežívaním obsahu rozjímaní.

Ak je to možné, odporúčame vám modliť sa celý ruženec (tú časť, o ktorej rozjímate počas týždňa).

V prípade potreby si môžete ešte raz prečítať rozjímania, aby ste o nich mohli uvažovať počas modlitby.

Za výnimočných okolností je prípustná úprava navrhovanej metódy − ak nie je iná možnosť, je možné napríklad prečítať si úryvok z evanjelia s komentárom deň predtým a zahrnúť do neho ďalšie úvahy v čase, keď sú manželia spolu.

Dôležité upozornenie

Predovšetkým je potrebné dbať na to, aby sa biblický úryvok nečítal večer, aby Božie slovo malo možnosť pôsobiť v našich srdciach počas všetkých udalostí dňa, aby nás inšpirovalo k dobrým rozhodnutiam a formovalo manželský vzťah v každodennom živote.

Rovnako je dobré prečítať si ráno zamyslenie na daný deň, aby nás viedlo a usmerňovalo naše myšlienky.

Modlitba ruženca

„Ruženec je knihou nevidomých, v ktorej duše vidia a prežívajú najväčšiu milostnú drámu, akú kedy svet poznal. Je to príbeh, ktorý ľuďom odhaľuje tajomstvo a poskytuje poznanie oveľa zaujímavejšie než to, ktoré odovzdáva človek.“

Ctihodný Fulton Sheen

Uvedený citát plne odôvodňuje účinnosť ružencovej formácie v manželstve. Po prvé, navracia zrak. Po druhé, odhaľuje Kristovu drámu lásky, ktorej poznanie oboznamuje s pravdou o živote vo vzťahu. Láska sa totiž spája s rizikom − otvorenie srdca prináša nepochopiteľnú radosť plynúcu z blízkosti s druhým človekom. Blízkosť nás však, žiaľ, vystavuje zraneniam. Modlitba ruženca odhaľuje zmysel tejto „milostnej drámy“ a „poskytuje poznanie oveľa zaujímavejšie než to, ktoré odovzdáva človek“. Milovať a trpieť, trpieť a milovať − to je tá najväčšia výzva, ktorú pred nás Kristus stavia.

Ružencová formácia, najmä každodenná, v spojení so životom, dáva plnosť, po ktorej podvedome túži každý z nás. Vo svojom duchovnom denníku to vyjadrila blahoslavená Conchita (María Concepción Cabrera de Armida) – manželka, matka a zároveň mystička, ktorá pomerne skoro rozpoznala obmedzenosť manželského vzťahu: „Vidiac, že hoci mám takého dobrého manžela, manželstvo mi nedáva tú plnosť, akú som si predstavovala. Srdcom som sa teda inštinktívne obrátila k Bohu, hľadajúc v ňom to, čo mi chýbalo.“

Práve to je modlitba: obrátenie sa k Bohu, aby sme od ľudskej − slabej a pominuteľnej − lásky neočakávali, že vyplní prázdnotu nášho srdca.

Táto formácia má byť inšpiráciou, nie cieľom samým osebe. Jej ovocím by mala byť neustála, vytrvalá modlitba posvätného ruženca, ktorá postupne formuje každodenný život vo dvojici.

Modlitba posvätného ruženca

Znamenie kríža

V mene Otca i Syna i Ducha Svätého. Amen.

Apoštolské vyznanie viery

Verím v Boha, Otca všemohúceho, Stvoriteľa neba i zeme, i v Ježiša Krista, jeho jediného Syna, nášho Pána, ktorý sa počal z Ducha Svätého, narodil sa z Márie Panny, trpel za vlády Poncia Piláta, bol ukrižovaný, umrel a bol pochovaný. Zostúpil k zosnulým, tretieho dňa vstal z mŕ-tvych, vystúpil na nebesia, sedí po pravici Boha Otca všemohúceho. Odtiaľ príde súdiť živých i mŕtvych. Verím v Ducha Svätého, v svätú Cirkev katolícku, v spoločenstvo svätých, v odpustenie hriechov, vo vzkriesenie tela a v život večný. Amen.

Otče náš

Otče náš, ktorý si na nebesiach, posväť sa meno tvoje, príď kráľovstvo tvoje, buď vôľa tvoja ako v nebi, tak i na zemi.

Chlieb náš každodenný daj nám dnes a odpusť nám naše viny, ako i my odpúšťame svojim vinníkom, a neuveď nás do pokušenia, ale zbav nás Zlého. Amen.

Trikrát Zdravas’, Mária s úvodnými tajomstvami.

Zdravas’, Mária, milosti plná, Pán s tebou. Požehnaná si medzi ženami a požehnaný je plod života tvojho, Ježiš.

Aktuálne úvodné tajomstvo.

Svätá Mária, Matka Božia, pros za nás hriešnych teraz i v hodinu smrti našej. Amen.

Sláva Otcu

Sláva Otcu i Synu i Duchu Svätému; ako bolo na počiatku, tak nech je i teraz, i vždy, i na veky vekov. Amen.

Otče náš

Desaťkrát Zdravas’, Mária s 1. tajomstvom ruženca

Sláva Otcu

Fatimská modlitba

Ó, Ježišu, odpusť nám naše hriechy, zachráň nás od pekelného ohňa a priveď do neba všetky duše, najmä tie, ktoré najviac potrebujú tvoje milosrdenstvo.

Otče náš

Desaťkrát Zdravas’, Mária s 2. tajomstvom ruženca

Sláva Otcu

Fatimská modlitba

Otče náš

Desaťkrát Zdravas’, Mária s 3. tajomstvom ruženca

Sláva Otcu

Fatimská modlitba

Otče náš

Desaťkrát Zdravas’, Mária so 4. tajomstvom ruženca

Sláva Otcu

Fatimská modlitba

Otče náš

Desaťkrát Zdravas’, Mária s 5. tajomstvom ruženca

Sláva Otcu

Fatimská modlitba

Na záver:

Pod tvoju ochranu

Pod tvoju ochranu sa utiekame, svätá Božia Rodička, neodvracaj zrak od našich prosieb, pomôž nám v núdzi a z každého nebezpečenstva nás vysloboď, ty Panna slávna a požehnaná. Amen.

Modlitbu ukončíme znakom kríža:

V mene Otca i Syna i Ducha Svätého. Amen.

Koniec ukážky